Nóg 92 poskantore se deure sluitFoto bloot ter illustrasie. (Foto: SA Post Office/Twitter) Die Suid-Afrikaanse Poskantoor (Sapo) het stilletjies nóg 92 takke gesluit. Daar is nou maar 1 122 funksionerende poskantore reg oor die land oor. Die getal het enkele maande gelede nog op 1 200 gestaan. Dit het Woensdag tydens ŉ vergadering van die portefeuljekomitee vir kommunikasie bekend geword dat 50 van die takke waarvan die deure onlangs gesluit is, deur die eienaar van die gebou self gesluit is weens agterstallige huur. Die nasionale posdiens se huur is tans sowat R338 miljoen agterstallig, wat beteken dat nog 571 takke se deure moontlik binnekort kan sluit. Dít nadat 146 takke van die poskantoor reeds in ŉ jaar se tyd toegemaak is. Rekeninge hoop op Dianne Kohler Barnard, die DA se skaduminister van kommunikasie, sê luidens sy antwoorde in die parlement is Sapo tans uit 105 van sy persele gesluit omdat sy rekeninge nie betaal is nie. Altesaam 22 takke se krag is weens wanbetaling afgesny. Daar word ook gedreig om die personeel van 103 ander takke uit die gebou te sluit óf hul krag af te sny. Intussen word Sapo voor die hof gedaag in 341 sake weens wanbetaling. Barnard sê die sluiting van nóg poskantore is ’n groot teleurstelling vir die duisende inwoners wie se enigste toegangspunt vir hul toelae hul plaaslike poskantoor is. “Die sluiting van poskantore het die uitkringeffek dat toegang tot kritieke dienste geweier word, veral vir kwesbare landelike gemeenskappe wat op poskantore staatmaak as hul primêre manier om hul toelaes te bekom.” Die agteruitgang van Sapo is al geruime tyd rugbaar. Maroela Media het vroeër berig Sapo sou in Februarie begin om personeel se salarisse met tot 40% te besnoei, terwyl duisende afleggings dreig. Mediesefondsvoordele word intussen teruggetrek vir personeel en pensionarisse weens niebetaling – ondanks die feit dat die geld maandeliks van personeellede verhaal word. Barnard sê die regering moet met belanghebbendes in gesprek tree om lewensvatbare oplossings te vind vir die finansiële volhoubaarheid van die Poskantoor, sonder om die lewering van kritieke dienste in die gedrang te bring.